
ҶАМЪБАСТИ
натиҷаҳои фаъолияти Кумитаи давлатии сармоягузорӣ ва идораи 
амволи давлатии Ҷумҳурии Тоҷикистон
дар нимсолаи якуми соли 2026

Кумитаи давлатии сармоягузорӣ ва идораи амволи давлатӣ дар давраи ҳисоботӣ фаъолияти худро ҷиҳати беҳтар намудани фазои сармоягузорию соҳибкорӣ, ҷалби сармояи хориҷӣ, татбиқи саривақтию самараноки лоиҳаҳои сармоягузории давлатӣ, дастгирии давлатии соҳибкорӣ ва истифодаи самараноки моликияти давлатӣ равона намуда, ҷиҳати ноил гардидан ба ҳадафҳои аз ҷониби Президенти Ҷумҳурии Тоҷикистон ва Ҳукумати Ҷумҳурии Тоҷикистон гузошташуда чораҳои мушаххас андешида истодааст.

САРМОЯИ ХОРИҶӢ

Дар семоҳаи якуми соли 2026 воридоти сармояи хориҷӣ ба иқтисодиёти Ҷумҳурии Тоҷикистон 1 898,1 млн. долларро ташкил додааст, ки нисбат ба ҳамин давраи соли 2025 – 357,5 млн. доллар ё 23,2 фоиз зиёд мебошад. 
Аз ин маблағ, ҳаҷми сармояи мустақим 187,7 млн. долларро ташкил медиҳад, ки нисбат ба нишондиҳандаи соли гузашта 70,6 млн. доллар ё 60,3% зиёд мебошад.
Бо мақсади ҷалби сармояи мустақими хориҷӣ ва ватанӣ ба иқтисодиёти мамлакат, ташкили ҷойҳои нави корӣ, баланд бардоштани иқтидори истеҳсолию содиротии кишвар ва ба роҳ мондани истеҳсоли маҳсулоти ивазкунандаи воридот, дар давраи ҳисоботӣ Кумита тибқи қарорҳои дахлдори Ҳукумати Ҷумҳурии Тоҷикистон 6 созишномаи сармоягузорӣ ба маблағи умумии 1 миллиарду 455 млн. долл. ИМА-ро ба имзо расонид, ки дар доираи татбиқи онҳо таъсиси зиёда аз 2 ҳазор ҷойи нави корӣ пешбинӣ гардидааст.
Дар доираи лоиҳаҳои мазкур бунёди як қатори корхонаҳои бузурги истеҳсолӣ дар соҳаҳои энергетика, саноат ва маъдантозакунӣ дар минтақаҳои гуногуни кишвар дар назар дошта шудааст.
Инчунин, дар ин давра бо мақсади муаррифии имкониятҳои сармоягузории кишвар аз ҷониби Кумита бо иштироки доираҳои соҳибкориву сармоягузории кишвар ва Ҷумҳурии Исломии Эрон, Ҷумҳурии Мардумии Чин, ҷумҳуриҳои Қазоқистон, Ӯзбекистон, Қирғизистон ва Муғулистон як қатор форуму ҳамоишҳои сармоягузорӣ баргузор карда шуданд.

ЛОИҲАҲОИ САРМОЯГУЗОРИИ ДАВЛАТӢ
Ба ҳолати 1-уми июли соли 2026 маҷмӯи лоиҳаҳои сармоягузории давлатии амалкунанда дар Ҷумҳурии Тоҷикистон аз 89 адад (55 лоиҳаи грантӣ, 5 лоиҳаи қарзӣ ва 29 лоиҳа дар ҳаммаблағгузории қарз ва грант) иборат мебошад, ки маблағи умумии онҳо 52,2 млрд. сомонӣ (5 633,8 млн. доллари ИМА)-ро ташкил медиҳад.
Дар доираи лоиҳаҳои сармоягузории давлатии амалкунанда азхудкунии маблағҳо барои хариди мол, иҷрои кор ва хизматрасонӣ аз санаи оғози татбиқ 3,37 млрд. доллар ё 60 фоиз ва тибқи нақшаи молиявии моҳҳои январ-июни соли 2026 – 4,5 млрд. сомонӣ (491,8 млн. доллар) ё 113 фоизро ташкил медиҳад.
Дар моҳҳои январ - июни соли 2026 бо шарикони рушд 17 созишномаи қарзию грантӣ барои татбиқи 14 лоиҳаи сармоягузории давлатӣ ба маблағи умумии 386,9 млн. доллари ИМА барои татбиқи лоиҳаҳои сармоягузорӣ дар соҳаҳои нақлиёт, энергетика, сайёҳӣ, маориф, тандурустӣ ирригатсия ва кишварзӣ ба имзо расонида шуд.

СОҲИБКОРӢ
Тибқи маълумоти оморӣ ба ҳолати 1-уми июли соли 2026 дар миқёси ҷумҳурӣ 391,3 ҳазор адад субъектҳои хоҷагидор фаъолият мекунад, ки нисбат ба ҳамин давраи соли 2025 – 16,1 ҳазор адад ё 4,3 фоиз зиёд мебошад.
Аз шумораи умумии субъектҳои хоҷагидор, соҳибкорони инфиродӣ 354,8 ҳазор адад ба қайд гирифта шудаанд, ки нисбат ба ҳамин давраи соли 2025-ум 15,2 ҳазор адад ё 4,5 фоиз зиёд гардидааст.
Ҳамзамон, шумораи соҳибкорзанони фаъолияткунанда ба 108,7 ҳазор адад баробар мебошад, ки 27,8 фоизи шумораи умумии субъектҳои хоҷагидорро ташкил медиҳад.
Тибқи маълумоти Бонки миллии Тоҷикистон дар моҳҳои январ-майи соли 2026 аз ҷониби ташкилотҳои қарзии молиявӣ ба иқтисодиёт ба маблағи 13 859,7 млн. сомонӣ қарз пешниҳод карда шудааст, ки нисбат ба ҳамин давраи соли 2025 – 2 297,5 млн. сомонӣ ё 19,9 фоиз зиёд мебошад. 
Аз ҳаҷми умумии қарзҳои аз ҷониби ташкилотҳои қарзӣ дар ин давра додашуда маблағи 6 316,4 млн. сомонии он ба самти фаъолияти соҳибкорӣ дода шудааст, ки нисбат ба ҳамин давраи соли 2025-ум 432,7 млн. сомонӣ ё 7,4 фоиз зиёд мебошад.
Инчунин, қарзҳои додашуда ба занон дар давраи ҳисоботӣ 3 727,8 млн. сомониро ташкил медиҳад, ки нисбат ба ҳамин давраи соли 2025-ум 779,3 млн. сомонӣ ё 26,4 фоиз зиёд гардидааст.
Дар ин давра бо мақсади баланд бардоштани маърифати соҳибкорӣ аз ҷониби Кумита беш 300 тренингҳои гуногуни омӯзишӣ доир ба имтиёзҳои андозию гумрукӣ, бақайдгирии фаъолияти соҳибкорӣ, пайдо намудани идея ва татбиқи амалии он, омода намудани рунамо ва муаррифии он дар назди сармоягузорон, тарзи нақшаи тиҷоратӣ,  дарёфти сармоя, муаррифии лоиҳа дар назди сармоягузорон ва дигар мавзуҳои мубрами фаъолияти соҳибкорӣ гузаронида шуданд.

МОЛИКИЯТИ ДАВЛАТӢ
Дар давраи ҳисоботӣ аз ҳисоби хусусигардонӣ ва иҷораи моликияти ҷумҳуриявӣ воридоти маблағ ба буҷети ҷумҳуриявӣ 56 146 388 сомонӣ ва ё 187,1 фоизро ташкил медиҳад.
Дар ин давра, шумораи умумии ҷамъиятҳои саҳомие, ки саҳми давлат дар сармояи оинномавии онҳо мавҷуд аст, 117 ададро ташкил медиҳад. Аз ин шумора саҳмияҳои 98 адад ҷамъияти саҳомӣ 100 фоиз давлатӣ буда, 19 адад ҷамъияти саҳомӣ ҳиссавӣ мебошанд. Инчунин, дар 4 адад ҷамъияти дорои масъулияти маҳдуд саҳми давлат мавҷуд аст.
Бо мақсади иттилоотонии шаҳрвандон ва доираҳои соҳибкорию сармоягузорон сомонаҳои расмии Кумитаи давлатии сармоягузорӣ ва идораи амволи давлатӣ бо суроғаи www.investcom.tj ва ташкилотҳои зерсохтори он КВД “Тоҷинвест” www.tajinvest.tj, КВД оид ба ташкили фурӯши амволи давлатӣ www.muzoyada-kvd.tj, Ширкати сармоягузории Тоҷикистону Ӯзбекистон tuic.tj, МД “Маркази татбиқи лоиҳаҳои шарикии давлат ва бахши хусусӣ” www.ppp.tj ва МД “Ташаккул ва рушди соҳибкории Тоҷикистон” www.bizincubator.tj ва фаъол буда, маълумот оид ба соҳаҳои афзалиятноки сармоягузории Тоҷикистон, лоиҳаҳои сармоягузории давлатӣ, қонунгузорӣ дар самти соҳибкорию сармоягузорӣ ва идораи амволи давлатӣ, имтиёзу сабукиҳои сармоягузорӣ, ҳамкории давлат ва бахши хусусӣ, музоядаю озмунҳои фурӯш ва иҷораи амволи давлатӣ, инчунин хабару рӯйдодҳо ва эълону дигар маълумотҳо бо забонҳои тоҷикӣ, англисӣ ва  русӣ дар он дастрас мебошад.
Инчунин, саҳифаҳои Кумитаи давлатии сармоягузорӣ ва идораи амволи давлатӣ ва ташкилотҳои системаи он дар шабакаҳои иҷтимоӣ фаъол буда, аз рафти фаъолият мунтазам хабару маълумотҳо паҳн мегардад.
[bookmark: _Hlk78177308]Кумитаи давлатии сармоягузорӣ ва идораи амволи давлатӣ кушиш ба харҷ медиҳад, ки дар нимсолаи дуюми соли 2025 натиҷаҳои беҳтару арзандатарро ноил гардад. 

